钦定古今图书集成/明伦汇编/氏族典/第124卷 > 陈天祥
## 钦定古今图书集成/明伦汇编/氏族典/第124卷 > 陈天祥

按《元史陈祐传》：“祐弟天祥，字吉甫，因兄祐仕河南，自
宁晋徙家洛阳。天祥少隶军籍，善骑射。中统三年，李
璮叛，据济南宣慰司，承制以天祥为千户。事平罢归，
居偃师南山，躬耕读书，从之游者甚众。其居近缑氏
山，因号缑山先生。至元十一年，起家从仕郎，郢、复州
等处招讨司经历。十三年，兴国军以籍兵器致乱，行”
省命天祥权知本军事，复权知寿昌府事。二十一年，
拜监察御史。二十二年，朝廷录天祥从军渡江及平
兴国、寿昌之功，擢吏部郎中。二十三年，除治书侍御
史，命理算湖北、湖南行省钱粮。时桑哥窃国柄，诬天
祥以罪，遇赦得释。二十八年，擢行台侍御史，未几，以
疾辞归。三十年，授燕南河北道廉访使。元贞元年，改
山东西道廉访使，任满辞去。大德三年，迁河北、河南
廉访使，以疾不起。六年，升河南行台御史中丞，谢病
去。七年，召拜集贤大学士，商议中书省事，被召还京。
至是，且一岁，未尝得见帝言事。八年，移疾谢去。九年，
拜中书右丞、议枢密院事，提调诸卫屯田使者，以年
老辞。延祐三年四月，卒于家，年八十。累赠“推忠正义
全德佐理功臣”，追封赵国公，谥文忠。